李士宏得薌林五老石於野人
作者：趙文
朝代：宋

paragraphs: 薌林醜石何曾醜，化爲五老如此壽。
高低俯仰各有意，清潤堅貞皆可友。
剜劖刻削巧戲劇，誰爲此者鴻蒙叟。
銅盆古雅出高麗，玉筯清奇原史籀。
向翁神遊渺何許，此物亦落何人手。
野人得之安所用，光怪出屋驚田婦。
天生尤物必有屬，詩老得之端不偶。
不須拄杖穿寒雲，几案之間有廬阜。
先生自是五山一，視真廬阜猶培塿。
如何得此亦驚喜，便欲賦詩爲不朽。
醉僧癡望作怪供，持此或可博升斗。
壺中九華竟不得，坡老歎息不離口。
仇池不借王駙馬，詩卷紛紛愁逆取。
達人著想亦未免，何異兒童貪餠糗。
蛾眉山高隔雲霧，此物今知屬誰某。
世間奇寶雖可玩，鬼奪客偷誰使守。
先生一笑付偶然，吾欲藏之無何有。